เศรษฐกิจมีโอกาสโตถึง 5%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ท่ามกลางการเมืองร้อนแรง เศรษฐกิจไทยก็ร้อนแรงไม่แพ้กัน ทั้งธนาคารแห่งประเทศไทย (ธปท.) และกระทรวงการคลัง ออกมาปรับเป้าหมายอัตราการขยายตัวของเศรษฐกิจในปี 2553 โดยที่ประชุมคณะกรรมการนโยบายการเงิน (กนง.) ธปท.ได้ประเมินว่าผลิตภัณฑ์มวลรวมภายในประเทศ (จีดีพี) จะเติบโตได้ 3.85.8% เป็นการปรับเพิ่มขึ้น 0.5% จากเดิมมองว่าจะขยายตัว 3.35.3% หลังเห็นตัวเลขเศรษฐกิจทุกด้านปรับตัวดีขึ้น และปัจจัยต่างประเทศก็ดีขึ้น แม้ว่าจะมีปัจจัยลบจากปัญหาการเมือง แต่ถือว่าไม่ได้เลวร้ายจนเกินไป
โดยนายพรายพล คุ้มทรัพย์ กรรมการ กนง. กล่าวว่า เศรษฐกิจโลกทั้งสหรัฐ ญี่ปุ่น และยุโรปหลายประเทศปรับตัวดีขึ้นบ้างแล้ว ขณะที่การใช้จ่ายในประเทศก็ดี เริ่มเห็นการนำเข้าสินค้าทุนมากขึ้น ส่วนภาคครัวเรือนก็มีการใช้จ่ายที่มากขึ้น และการใช้จ่ายภาครัฐเริ่มเร่งตัวมากขึ้น 
ส่วนปัจจัยลบทางการเมือง กระทบท่องเที่ยวไม่มาก เป็นผลเพียงระยะสั้น เพราะจำนวนนักท่องเที่ยวเริ่มกลับมาอยู่ในระดับปกติ
ขณะเดียวกันนายสาธิต รังคสิริ ผู้อำนวยการสำนักงานเศรษฐกิจการคลัง (สศค.) ระบุว่า ได้ปรับประมาณการการขยายตัวจีดีพีปีนี้เป็น 4.5% เพิ่มจากประมาณการเดิมเมื่อเดือน ธ.ค. 2552 คาดว่าจะโต 3.5% ซึ่งเป้าหมายดังกล่าวได้คำนึงถึงผลกระทบของปัญหามาบตาพุดและการเมืองไว้แล้ว 
ทั้งนี้ หากรัฐบาลสามารถแก้ปัญหาทั้งสองได้อย่างรวดเร็ว พร้อมกับการเร่งเบิกจ่ายงบโครงการลงทุนตามแผนปฏิบัติการไทยเข้มแข็งให้ได้ไม่ต่ำกว่า 80% ของกรอบวงเงินอนุมัติมูลค่า 3.5 แสนล้านบาท เชื่อว่าเศรษฐกิจไทยมีโอกาสจะขยายตัวได้ถึง 5% 
สศค. ยังได้ประเมินผลกระทบจากสถานการณ์การเมืองจะส่งผลให้เศรษฐกิจขยายตัวลดลงได้ตั้งแต่ 0.21.8% แยกเป็น กรณีสถานการณ์ไม่รุนแรง แต่ลากยาวไปถึงไตรมาส 2 จะกระทบต่อการท่องเที่ยว การบริโภคในประเทศ จะมีผลกระทบต่อเศรษฐกิจ 0.2% โดยเศรษฐกิจจะขยายตัวลดลงจาก 4.5% เหลือ 4.3% 
กรณีสถานการณ์ลากยาวจนถึงไตรมาส 3 จะกระทบเศรษฐกิจ 0.5% ทำให้เศรษฐกิจขยายตัวจาก 4.5% เหลือ 4% 
ขณะเดียวกันนายอารีพงศ์ ภู่ชอุ่ม อธิบดีกรมสรรพสามิตมีความมั่นใจว่าในปี 2553 นี้ จะสามารถจัดเก็บภาษีได้สูงกว่าเป้าหมายที่ตั้งไว้ หลังปรับเป้าหมายการจัดเก็บภาษีเป็น 3.66 แสนล้านบาท จาก 2.91 แสนล้านบาท 
ทั้งนี้ เนื่องจากอุตสาหกรรมรถยนต์ฟื้นตัวอย่างมากรวมถึงสินค้าน้ำมัน สุรา และเบียร์ สามารถจัดเก็บได้เกินเป้าหมายที่ตั้งไว้ แต่การจัดเก็บภาษีบุหรี่ยังต่ำกว่าเป้าหมาย แม้จะมีการปรับขึ้นภาษีไปก่อนหน้านี้ น่าจะมาจากการสูบบุหรี่ที่ลดลง
ทางด้านนายวินัย วิทวัสการเวช อธิบดีกรมสรรพากร กล่าวว่า การยื่นแบบชำระภาษีเงินได้บุคคลธรรมดาของรายได้ปี 2552 ที่สิ้นสุดวันที่ 31 มี.ค. 2553 มีผู้มายื่นแบบจำนวนกว่า 9 ล้านราย ซึ่งเป็นไปตามเป้าหมายที่ได้วางไว้
ไม่เพียงแต่ภาพรวมเศรษฐกิจจะโตในระดับสูง การจัดเก็บภาษีดีขึ้น รวมถึงสินเชื่อยังเติบโตดี ส่งผลให้ธนาคารพาณิชย์มีการแข่งขันระดมเงินฝากมากขึ้นโดยนายอนุรักษ์ ตันติพิพัฒนา ผู้อำนวยการฝ่ายบริหารผลิตภัณฑ์เงินฝากและการลงทุนลูกค้าบุคคล ธนาคารกสิกรไทย กล่าวว่า ธนาคารออกบริการเงินฝากประจำคู่ประกันเพื่อการศึกษาบุตร 555 ซึ่งเป็นเงินฝากประจำ 5 เดือน อัตราดอกเบี้ยปีละ 5% แต่จะต้องซื้อคู่กับกรมธรรม์ประกันชีวิตแบบประกันเพื่ออนาคตการศึกษาบุตร กำหนดฝากเงินขั้นต่ำ 1 หมื่นบาท สูงสุดไม่เกิน 5 เท่าของเบี้ยประกัน โดยตั้งเป้าระดมเงินฝาก 500 ล้านบาท 
ขณะที่ธนาคารนครหลวงไทย ได้เปิดบริการเงินฝากประจำพิเศษ 3 เดือนในงานกาชาด ในอัตราดอกเบี้ยพิเศษ 1.5% สำหรับลูกค้าที่ซื้อสลากบำรุงกาชาดไทยกับธนาคาร พร้อมรับสิทธิเมื่อฝากต่อเป็นเงินฝากประจำพิเศษ 12 เดือน รับดอกเบี้ยเงินฝากประจำ 12 เดือน บวก 0.25% ต่อปี ตั้งแต่วันที่ 30 มี.ค.7 เม.ย.นี้
ด้านความเคลื่อนไหวของดัชนีหุ้นไทยในรอบสัปดาห์ที่ผ่านมา นับว่ามีความร้อนแรงไม่แพ้ความเคลื่อนไหวทางการเมือง จนเป็นผลให้ดัชนีหุ้นทะลุระดับ 800 จุด ได้สำเร็จ และทำสถิติสูงสุดในรอบ 27 เดือน โดยมีแรงซื้อจากนักลงทุนต่างชาติเป็นปัจจัยหลัก 
สำหรับแรงซื้อของนักลงทุนต่างชาติตั้งแต่ต้นปีจนถึงวันที่ 1 เม.ย. 2553 อยู่ที่ 4.38 หมื่นล้านบาท และเมื่อรวมกับยอดซื้อสุทธิทั้งปี 2552 อีก 3.82 หมื่นล้านบาท เท่ากับว่า 50% ของเงินที่ได้ขายไป 1.62 แสนล้านบาท เมื่อปี 2551
นักวิเคราะห์ ระบุว่า ดัชนีหุ้นมีโอกาสขึ้นไปต่อที่ระดับ 830840 จุดได้ แต่นักลงทุนต้องระวังเพราะเป็นระดับที่มีความเสี่ยงสูงในการลงทุน และราคาหุ้นบางกลุ่มเริ่มสูงขึ้น อาทิ กลุ่มธนาคารซื้อขายที่พี/อี ถึง 14 เท่าแล้ว จึงเห็นการขายออกมาและสลับไปลงทุนในหุ้นกลุ่มเกษตรและรับเหมาก่อสร้าง